CELEX: 32017R1479
Language: el
Date: 2017-08-16 00:00:00
Title: Εκτελεστικός κανονισμός (ΕΕ) 2017/1479 της Επιτροπής, της 16ης Αυγούστου 2017, για την τροποποίηση του εκτελεστικού κανονισμού (ΕΕ) 2016/1240 όσον αφορά τη διάθεση αποθεμάτων παρέμβασης για το καθεστώς διανομής τροφίμων στους απόρους

17.8.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 211/10
               
            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1479 ΤΗΣ ΕΠΙΤΡΟΠΉΣ
      της 16ης Αυγούστου 2017
      για την τροποποίηση του εκτελεστικού κανονισμού (ΕΕ) 2016/1240 όσον αφορά τη διάθεση αποθεμάτων παρέμβασης για το καθεστώς διανομής τροφίμων στους απόρους
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 20 στοιχείο θ),
      Εκτιμώντας τα ακόλουθα:
      
                  (1)
               
               
                  Σύμφωνα με το άρθρο 16 παράγραφος 2 του κανονισμού (ΕΕ) αριθ. 1308/2013, τα προϊόντα που αγοράζονται στο πλαίσιο δημόσιας παρέμβασης («προϊόντα παρέμβασης») μπορούν να διατίθενται με σκοπό να διανεμηθούν στο πλαίσιο του καθεστώτος διανομής τροφίμων στους απόρους της Ένωσης («το καθεστώς») όπως ορίζεται στις σχετικές νομοθετικές πράξεις της Ένωσης.
               
            
                  (2)
               
               
                  Το άρθρο 23 παράγραφος 4 του κανονισμού (ΕΕ) αριθ. 223/2014 του Ευρωπαϊκού Κοινοβουλίου και του Συμβουλίου (2) ορίζει ότι τα τρόφιμα που προορίζονται για διανομή σε απόρους στην Ένωση μπορούν να προέρχονται από τη χρήση, μεταποίηση ή πώληση προϊόντων παρέμβασης, υπό την προϋπόθεση ότι πρόκειται για την προσφορότερη, από οικονομική άποψη, επιλογή και ότι δεν καθυστερείται αδικαιολόγητα η παράδοση των τροφίμων.
               
            
                  (3)
               
               
                  Μολονότι ο κατ' εξουσιοδότηση κανονισμός (ΕΕ) 2016/1238 της Επιτροπής (3) περιέχει διατάξεις σχετικά με τη σύσταση εγγύησης για την υποβολή προσφοράς αγοράς σε καθορισμένη τιμή ή μέσω διαγωνισμού, για τη διάθεση προϊόντων παρέμβασης στο πλαίσιο του καθεστώτος, ο εκτελεστικός κανονισμός (ΕΕ) 2016/1240της Επιτροπής (4) δεν περιέχει λεπτομερείς κανόνες σχετικά με τις διαδικασίες που αφορούν τα προϊόντα που διατίθενται στο πλαίσιο του καθεστώτος.
               
            
                  (4)
               
               
                  Όταν υπάρχουν διαθέσιμα προϊόντα παρέμβασης και οι συνθήκες που επικρατούν στην αγορά επιτρέπουν τη διάθεση των εν λόγω προϊόντων, η Επιτροπή θα πρέπει να έχει τη δυνατότητα να αποφασίσει να διαθέσει τα εν λόγω προϊόντα στο πλαίσιο του καθεστώτος. Για τον σκοπό αυτό, η Επιτροπή θα πρέπει να καθορίζει την ποσότητα που πρόκειται να διατεθεί και τα κράτη μέλη τα οποία επιθυμούν να λάβουν μέρος της διαθέσιμης ποσότητας θα πρέπει να υποβάλλουν τη σχετική αίτηση.
               
            
                  (5)
               
               
                  Όταν η συνολική αιτούμενη ποσότητα υπερβαίνει τη συνολική διαθέσιμη ποσότητα, τα προϊόντα θα πρέπει να κατανέμονται βάσει των αιτούμενων ποσοτήτων. Στη συνέχεια, οι διαθέσιμες παρτίδες θα πρέπει να κατανέμονται μεταξύ των κρατών μελών βάσει κριτηρίων που θα καθορίζει η Επιτροπή ανάλογα με τον τόπο αποθήκευσης των προϊόντων.
               
            
                  (6)
               
               
                  Δεδομένου ότι τα προϊόντα της παρέμβασης μπορεί να είναι διαφορετικής φύσεως και να έχουν διαφορετικά χαρακτηριστικά, ο πλέον κατάλληλος και αποτελεσματικός τρόπος διάθεσης για τους σκοπούς του καθεστώτος μπορεί επίσης να διαφέρει. Ως εκ τούτου, είναι αναγκαίο να θεσπιστούν οι εφαρμοστέοι διαδικαστικοί κανόνες, συμπεριλαμβανομένων ορισμένων προθεσμιών.
               
            
                  (7)
               
               
                  Εκτός από τη χρήση ή τη μεταποίηση προϊόντων παρέμβασης, η πώληση μέσω διαγωνισμών που διοργανώνουν τα κράτη μέλη στα οποία έχει κατανεμηθεί μέρος της ποσότητας που έχει διατεθεί για το καθεστώς ενδεχομένως να αποτελεί αποτελεσματική επιλογή. Θα πρέπει να θεσπιστούν ειδικοί κανόνες για την πώληση στο πλαίσιο διαγωνισμών. Προκειμένου να αποφευχθεί ο κίνδυνος διατάραξης των σχετικών αγορών κατά την πώληση μέσω διαγωνισμών, είναι σκόπιμο να καθοριστεί ελάχιστη τιμή κάτω από την οποία δεν θα μπορεί να γίνεται δεκτή καμία προσφορά.
               
            
                  (8)
               
               
                  Ως εκ τούτου, ο εκτελεστικός κανονισμός (ΕΕ) 2016/1240 θα πρέπει να τροποποιηθεί αναλόγως.
               
            
                  (9)
               
               
                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο εκτελεστικός κανονισμός (ΕΕ) 2016/1240 τροποποιείται ως ακολούθως:
      
                  1)
               
               
                  Στον τίτλο II, προστίθεται το ακόλουθο κεφάλαιο IV:
                  «ΚΕΦΑΛΑΙΟ IV
                  
                     
                        Διάθεση προϊόντων της παρέμβασης για το καθεστώς διανομής τροφίμων στους απόρους της Ένωσης
                     
                  
                  Άρθρο 38a
                  Διάθεση προϊόντων της παρέμβασης για το καθεστώς
                  1.   Η Επιτροπή μπορεί, με τη θέσπιση εκτελεστικού κανονισμού σύμφωνα με τη διαδικασία που αναφέρεται στο άρθρο 229 παράγραφος 2 του κανονισμού (ΕΕ) αριθ. 1308/2013, να διαθέσει προϊόντα παρέμβασης για το καθεστώς διανομής τροφίμων σε απόρους της Ένωσης, το οποίο αναφέρεται στο άρθρο 16 παράγραφος 2 του εν λόγω κανονισμού (“το καθεστώς”).
                  2.   Ο εκτελεστικός κανονισμός που αναφέρεται στην παράγραφο 1 περιλαμβάνει, τουλάχιστον, τα εξής πληροφοριακά στοιχεία:
                  
                              α)
                           
                           
                              το είδος και την ποσότητα των προϊόντων που διατίθενται για το καθεστώς·
                           
                        
                              β)
                           
                           
                              τον τόπο στον οποίον είναι αποθηκευμένα τα προϊόντα που διατίθενται για το καθεστώς, καθώς και τα κριτήρια για την κατανομή των διαθέσιμων παρτίδων μεταξύ των ενδιαφερόμενων κρατών μελών βάσει του τόπου αποθήκευσής τους·
                           
                        
                              γ)
                           
                           
                              τον τρόπο διάθεσης των προϊόντων σύμφωνα με το άρθρο 23 παράγραφος 4 δεύτερο εδάφιο του κανονισμού (ΕΕ) αριθ. 223/2014 του Ευρωπαϊκού Κοινοβουλίου και του Συμβουλίου (*1) (άμεση χρήση, μεταποίηση ή πώληση), ώστε να καταστούν διαθέσιμα για το εν λόγω καθεστώς κατά τρόπο που να είναι, από οικονομικής απόψεως, η προσφορότερη επιλογή, λαμβανομένης υπόψη της φύσης και των χαρακτηριστικών των προϊόντων·
                           
                        
                              δ)
                           
                           
                              εφόσον τα προϊόντα προορίζονται για πώληση σύμφωνα με το άρθρο 38β του παρόντος κανονισμού, το ύψος της εγγύησης που πρέπει να συσταθεί σύμφωνα με το άρθρο 4 στοιχείο α) του κατ' εξουσιοδότηση κανονισμού (ΕΕ) 2016/1238 και την τιμή κάτω από την οποία δεν μπορούν να πωληθούν τα προϊόντα.
                           
                        3.   Τα κράτη μέλη που επιθυμούν να τους διατεθεί ένα μέρος ή το σύνολο της ποσότητας που αναφέρεται στην παράγραφο 2 στοιχείο α) υποβάλλουν σχετική αίτηση στην Επιτροπή εντός 10 εργάσιμων ημερών από τη δημοσίευση του εκτελεστικού κανονισμού που αναφέρεται στην παράγραφο 1. Στην εν λόγω αίτηση προσδιορίζεται το είδος και η ποσότητα του προϊόντος που ζητείται (σε τόνους). Η ποσότητα που ζητά ένα κράτος μέλος δεν μπορεί να υπερβαίνει την ποσότητα που αναφέρεται στην παράγραφο 2 στοιχείο α).
                  4.   Εντός 20 εργάσιμων ημερών από τη δημοσίευση του εκτελεστικού κανονισμού που αναφέρεται στην παράγραφο 1, η Επιτροπή εκδίδει εκτελεστικό κανονισμό χωρίς να εφαρμόσει τη διαδικασία του άρθρου 229 παράγραφος 2 ή 3 του κανονισμού (ΕΕ) αριθ. 1308/2013, με τον οποίο:
                  
                              α)
                           
                           
                              διαθέτει μία ποσότητα σε κάθε κράτος μέλος που υπέβαλε αίτηση·
                           
                        
                              β)
                           
                           
                              προσδιορίζει τον τόπο αποθήκευσης των διαθέσιμων παρτίδων που έχουν κατανεμηθεί στα οικεία κράτη μέλη σύμφωνα με τα κριτήρια που αναφέρονται στην παράγραφο 2 στοιχείο β).
                           
                        Για τους σκοπούς του πρώτου εδαφίου στοιχείο α), όταν η συνολική ποσότητα που ζητείται από τα κράτη μέλη υπερβαίνει την ποσότητα που αναφέρεται στην παράγραφο 2 στοιχείο α), διατίθεται στα οικεία κράτη μέλη ποσότητα ανάλογη της ποσότητας που έχουν ζητήσει.
                  5.   Εάν η ποσότητα που διατίθεται σ' ένα κράτος μέλος είναι κατά 50 % χαμηλότερη της ποσότητας που είχε ζητήσει αυτό, το κράτος μέλος μπορεί να αποποιηθεί την ποσότητα που του διατέθηκε ενημερώνοντας την Επιτροπή για την απόφασή του εντός 10 εργάσιμων ημερών από τη δημοσίευση του εκτελεστικού κανονισμού δυνάμει του οποίου διατέθηκαν τα προϊόντα. Τα εν λόγω προϊόντα δεν είναι πλέον διαθέσιμα για το καθεστώς στο πλαίσιο του συγκεκριμένου εκτελεστικού κανονισμού.
                  Άρθρο 38β
                  Πώληση προϊόντων παρέμβασης που διατίθενται για το καθεστώς
                  1.   Όταν ο εκτελεστικός κανονισμός που αναφέρεται στο άρθρο 38α παράγραφος 1 ορίζει ότι τα προϊόντα που είναι διαθέσιμα για το καθεστώς πρέπει να διατεθούν με πώληση, εφαρμόζονται οι παράγραφοι 2 έως 7 του παρόντος άρθρου.
                  2.   Ο οργανισμός πληρωμών του κράτους μέλους στο οποίο έχουν διατεθεί τα προϊόντα σύμφωνα με το άρθρο 38α παράγραφος 4 προκηρύσσει, εντός 40 εργάσιμων ημερών από τη δημοσίευση του εκτελεστικού κανονισμού με τον οποίο διατέθηκαν τα προϊόντα, διαγωνισμό για την πώληση των προϊόντων.
                  Όταν σ' ένα κράτος μέλος έχουν διατεθεί προϊόντα που έχει στην κατοχή του οργανισμός πληρωμών άλλου κράτους μέλους, ο οργανισμός πληρωμών που έχει στην κατοχή του τα προϊόντα παρέχει στον οργανισμό πληρωμών που πωλεί τα προϊόντα τις πληροφορίες που αναφέρονται στο άρθρο 29 παράγραφος 2 στοιχεία δ) έως ζ) εντός 10 εργάσιμων ημερών από τη δημοσίευση του εκτελεστικού κανονισμού με τον οποίο είχαν διατεθεί τα προϊόντα.
                  3.   Όταν ο οργανισμός πληρωμών κράτους μέλους στο οποίο έχουν διατεθεί προϊόντα που έχει στην κατοχή του οργανισμός πληρωμών άλλου κράτους μέλους πωλεί το σύνολο ή μέρος των εν λόγω προϊόντων, ο οργανισμός πληρωμών που πωλεί τα προϊόντα καταβάλλει στον οργανισμό πληρωμών που τα είχε στην κατοχή του τη λογιστική αξία που αναφέρεται στο άρθρο 16 παράγραφος 2 του κανονισμού (ΕΕ) αριθ. 1308/2013. Η εν λόγω πληρωμή διενεργείται εντός 4 εργάσιμων ημερών από την ημερομηνία είσπραξης από επιχειρηματία του ποσού που αντιστοιχεί στην προσφορά του. Ο οργανισμός πληρωμών που έχει στην κατοχή του τα προϊόντα εκδίδει το δελτίο εξόδου που αναφέρεται στο άρθρο 37 του παρόντος κανονισμού εντός 5 εργάσιμων ημερών από την ημερομηνία είσπραξης του ποσού από τον οργανισμό πληρωμών που πωλεί τα προϊόντα.
                  4.   Ο οργανισμός πληρωμών που πωλεί τα προϊόντα, εντός 10 εργάσιμων ημερών από την ημερομηνία είσπραξης από επιχειρηματία του ποσού που αντιστοιχεί στην προσφορά του, μεταβιβάζει το ποσό που αντιστοιχεί στη διαφορά μεταξύ της τιμής πώλησης και της λογιστικής αξίας των προϊόντων, πολλαπλασιαζόμενο επί την ποσότητα που πωλήθηκε, στον οργανισμό στον οποίο διενεργούνται οι πληρωμές από την Επιτροπή σύμφωνα με τον κανονισμό (ΕΕ) αριθ. 223/2014. Το μεταφερόμενο ποσό, το οποίο προστίθεται στους ήδη διαθέσιμους πόρους του επιχειρησιακού προγράμματος, χρησιμοποιείται για τη χρηματοδότηση της αγοράς και διανομής τροφίμων στους απόρους.
                  5.   Οι διοικητικές δαπάνες που συνδέονται με την πώληση των προϊόντων βαρύνουν τον οργανισμό πληρωμών που πωλεί τα προϊόντα.
                  6.   Το κεφάλαιο II του κατ' εξουσιοδότηση κανονισμού (ΕΕ) 2016/1238 και ο τίτλος II κεφάλαιο III του παρόντος κανονισμού, με εξαίρεση το άρθρο 28 παράγραφος 2, το άρθρο 29 παράγραφος 2 στοιχείο β), το άρθρο 30 παράγραφος 1 στοιχεία α) και ε), το άρθρο 31, το άρθρο 32 παράγραφος 2, το άρθρο 33 παράγραφος 2 δεύτερο εδάφιο και το άρθρο 36 του παρόντος κανονισμού, εφαρμόζονται στους διαγωνισμούς που προκηρύσσονται από οργανισμό πληρωμών σύμφωνα με την παράγραφο 2 του παρόντος άρθρου. Το άρθρο 32 παράγραφος 1 και το άρθρο 33 παράγραφος 3 εφαρμόζονται τηρουμένων των αναλογιών σε αντίστοιχη απόφαση κράτους μέλους. Για τους σκοπούς του άρθρου 30 παράγραφος 1 στοιχείο ζ), το ποσό της εγγύησης που προβλέπεται στον εκτελεστικό κανονισμό προκήρυξης του διαγωνισμού πώλησης νοείται ως το ποσό της εγγύησης που προβλέπεται στον εκτελεστικό κανονισμό που αναφέρεται στο άρθρο 38α παράγραφος 1.
                  7.   Σε περίπτωση που το σύνολο ή μέρος των προϊόντων που έχουν διατεθεί σε κράτος μέλος δεν έχει πωληθεί εντός 5 μηνών από την ημερομηνία δημοσίευσης του εκτελεστικού κανονισμού με τον οποίο διατέθηκαν τα προϊόντα, τα εν λόγω προϊόντα δεν είναι πλέον διαθέσιμα στο πλαίσιο του συγκεκριμένου εκτελεστικού κανονισμού.
                  
                     (*1)  Κανονισμός (ΕΕ) αριθ. 223/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για το Ταμείο Ευρωπαϊκής Βοήθειας προς τους Απόρους (ΕΕ L 72 της 12.3.2014, σ. 1).»."
						
               
            
                  2)
               
               
                  Στο άρθρο 65 παράγραφος 1 στοιχείο δ), το σημείο ii) αντικαθίσταται από το ακόλουθο κείμενο:
                  
                              «ii)
                           
                           
                              πληροφορίες σχετικά με τις διατεθείσες ποσότητες για το καθεστώς διανομής τροφίμων στους απόρους, καθώς και το σχετικό ποσό (διαφορά μεταξύ της τιμής πώλησης και της λογιστικής αξίας) και την ημερομηνία μεταβίβασης του ποσού αυτού στον οργανισμό στον οποίο διενεργούνται οι πληρωμές από την Επιτροπή δυνάμει του κανονισμού (ΕΕ) αριθ. 223/2014, σύμφωνα με το άρθρο 38β παράγραφος 4 του παρόντος κανονισμού.».
                           
                        
            Άρθρο 2
      Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 16 Αυγούστου 2017.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 347 της 20.12.2013, σ. 671.
      
         (2)  Κανονισμός (ΕΕ) αριθ. 223/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για το Ταμείο Ευρωπαϊκής Βοήθειας προς τους Απόρους (ΕΕ L 72 της 12.3.2014, σ. 1).
      
         (3)  Κατ' εξουσιοδότηση κανονισμός (EE) 2016/1238 της Επιτροπής, της 18ης Μαΐου 2016, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (ΕΕ L 206 της 30.7.2016, σ. 15).
      
         (4)  Εκτελεστικός κανονισμός (ΕΕ) 2016/1240 της Επιτροπής της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (ΕΕ L 206 της 30.7.2016, σ. 71).